BAY คาด “กนง.” ปรับขึ้นดอกเบี้ย 0.25% รอบใหม่อีก มี.ค. ก่อนตรึงไว้!
BAY คาดว่า “กนง.” ปรับขึ้นดอกเบี้ยนโยบาย 0.25% รอบใหม่อีก มี.ค. 66 สู่ระดับ 1.75% เพื่อสร้างขีดความสามารถในการปรับนโยบาย (policy space) หากจำเป็นในอนาคตก่อนจะตรึงไว้ที่ระดับดังกล่าว
BAY คาดว่า “กนง.” ปรับขึ้นดอกเบี้ยนโยบาย 0.25% รอบใหม่อีก มี.ค. 66 สู่ระดับ 1.75%
25 ม.ค. 2566

ผู้สื่อข่าวรายงานว่า วันนี้ (25 ม.ค. 66) กลุ่มงานโกลบอลมาร์เก็ตส์ ธนาคารกรุงศรีอยุธยา หรือ BAY กล่าวว่าทางฝ่ายคาดขณะกรรมการนโยบายการเงิน (กนง.) ในการประชุมครั้งต่อไปวันที่ 29 มี.ค.66 จะมีการปรับขึ้นอัตราดอกเบี้ยนโยบาย 0.25% สู่ระดับ 1.75% เพื่อสร้างขีดความสามารถในการปรับนโยบาย (policy space) หากจำเป็นในอนาคตก่อนจะตรึงไว้ที่ระดับดังกล่าว
ทั้งนี้ จากท่าทีของ กนง.ในวันนี้ประเมินว่ามีความเสี่ยงด้านสูงมากขึ้นสำหรับดอกเบี้ยนโยบายของไทย หลังจากวันนี้ คณะกรรมการนโยบายการเงิน (กนง.) โดยธนาคารแห่งประเทศไทย (ธปท.) มีมติเอกฉันท์ให้ขึ้นอัตราดอกเบี้ยนโยบาย 0.25% สู่ระดับ 1.50% ซึ่งเป็นการขึ้นอัตราดอกเบี้ยครั้งที่ 4 นับตั้งแต่เดือน ธ.ค.61
โดย กนง. ประเมินว่า เศรษฐกิจไทยมีแนวโน้มฟื้นตัวต่อเนื่องจากการฟื้นตัวของภาคการท่องเที่ยวและการบริโภคภาคเอกชนซึ่งได้รับแรงส่งต่อเนื่องจากการเปิดประเทศและการกลับมาของนักท่องเที่ยวจีน โดยการท่องเที่ยวที่ปรับตัวดีขึ้นจะช่วยขับเคลื่อนการจ้างงานและรายได้ของภาคบริการและผู้ประกอบอาชีพอิสระที่มีจำนวนมาก ขณะที่การส่งออกสินค้ามีแนวโน้มชะลอลงในปีนี้ แต่จะฟื้นตัวในปี 67 ตามการขยายตัวของเศรษฐกิจโลกที่คาดว่าจะผ่านจุดต่ำสุดในปี 66 ก่อนจะปรับดีขึ้นในปีหน้า ทั้งนี้คณะกรรมการฯ ประเมินว่าเศรษฐกิจโลกมีความเสี่ยงด้านต่ำลดลง ตามแนวโน้มเศรษฐกิจของประเทศเศรษฐกิจหลักรวมถึงจีนที่ปรับดีขึ้น
ส่วนทางด้านค่าเงินบาทซื้อขายเปลี่ยนแปลงเล็กน้อยแต่อยู่ในระดับใกล้เคียงกับระดับแข็งค่ามากที่สุดในรอบกว่า 10 เดือน ซึ่งอยู่ที่ราว 32.80 บาท/ดอลลาร์ เงินบาทในปีนี้แข็งค่ามากถึง 5.0% เนื่องจากการเปลี่ยนแปลงการคาดการณ์ของตลาดที่มีต่อทิศทางนโยบายทางการเงินของสหรัฐฯ และการกลับมาเปิดประเทศของจีนเร็วกว่าคาด คณะกรรมการนโยบายการเงินได้ย้ำว่าจะเฝ้าติดตามความเคลื่อนไหวของตลาดและความเคลื่อนไหวของค่าเงินอย่างใกล้ชิด